બિહાર, પશ્ચિમ બંગાળ અને પૂર્વોત્તર ભારતના કેટલાક વિસ્તારોમાં આજે સવારે ભૂકંપનો પ્રચંડ આંચકો આવ્યો હતો. રિક્ટર સ્કેલ ઉપર આની તીવ્રતા ૫.૫ આંકવામાં આવી હતી. ૧૫થી ૨૦ સેકન્ડ સુધી લોકોએ આંચકો અનુભવ કર્યો હતો. ભૂકંપનું કેન્દ્ર આસામના કોકરાઝાર શહેરથી બે કિલોમીટરના અંતરે ઉત્તરમાં સ્થિત હતું. આસામ, બિહારના પૂર્ણિયા, અરેરિયા, કટીહાર, કુચબિહાર, કિશનગંજ અને પટણામાં પણ આંચકો અનુભવાયો હતો. પશ્ચિમ બંગાળના જલપાઈગુડીના અનેક વિસ્તાર ભૂકંપના આંચકાના કારણે હચમચી ઉઠ્યા હતા. ભૂકંપના કારણે ઘરના પંખા ધ્રુજવા લાગી ગયા હતા. લોકો ઘર અને ઓફિસની બહાર દોડી ગયા હતા. કોલકાતા અને આસપાસના વિસ્તારોમાં પણ અસર રહી હતી. નેશનલ સિસ્મોલોજી સેન્ટરના નિર્દેશક વિનિત ગહેલોતે કહ્યું હતું કે, ભૂકંપ જમીનની સપાટીથી ૧૦થી ૧૨ કિલોમીટર નીચે રહ્યું હતું. આસામ, નાગાલેન્ડ અને મણિપુરમાં પણ આંચકા અનુભવાયા હતા.